53. schôdza NR SR - 6.deň - A. dopoludnia
Dátum: 2015-06-24
Poslanec: Galko, Ľubomír (-)
Druh vystúpenia: Vystúpenie v rozprave

59. Ďakujem pekne. Ja by som pokračoval. Mňa to strašne vyrušuje, pán predseda. Ja počkám proste, pokiaľ tí poslanci odídu odtiaľto... (Prerušenie vystúpenia predsedajúcim.) Pellegrini, Peter, predseda NR SR Poprosím vás naozaj. Galko, Ľubomír, poslanec NR SR ... lebo už pred tým hlasovaním tu bol strašný hluk a mňa to vyrušuje. Ďakujem pekne. Vrátil by som sa ešte raz k tomu riešeniu, aby som teda nejakým uceleným spôsobom pokračoval. Gréci a Taliani musia okamžite začať strážiť svoje hranice, tak ako to robí napríklad Austrália. Ak budú Gréci alebo Taliani potrebovať pri tom strážení pomoc, je tu Európska únia a sú tu aj vojská Severoatlantickej aliancie. Áno, dámy a páni, ani nasadenie armády na ochranu hraníc Európskej únie nesmie byť ani náhodou tabu. Ľudí, ktorí do Únie prichádzajú ilegálne, je potrebné obratom odviesť naspäť, odkiaľ prišli. Člny pašerákov treba nekompromisne potopiť alebo inak zlikvidovať. Európska únia si musí v pobrežných častiach Afriky, kde sa nebojuje, prenajať územia a tam zriadiť utečenecké stanové tábory. Priamo v Afrike musí prebiehať individuálny poctivý azylový proces a som presvedčený, že masívny prílev imigrantov do Európskej únie sa zastaví. Preto my v strane SaS podporujeme operáciu EUNAVFOR, ktorú v pondelok schválila Rada Európskej únie pre zahraničné otázky. Dôsledné stráženie hranice v Stredomorí, zabezpečené dostatočnými ľudskými a technickými kapacitami, je kľúčové z hľadiska oslabenia migračnej vlny, ktorá sa valí na západnú Európu z Afriky a Ázie. Škoda, že k takejto akcii dochádza až teraz. Ja nemôžem sa sústrediť, pán predseda, to sa nedá takto vystupovať. Tak to prerušme a pokračujme o druhej, to sa nedá takto rozprávať! Pellegrini, Peter, predseda NR SR Naozaj, kolegyne, kolegovia, ako pri takejto závažnej téme a naozaj vás nechcem vyzývať každú minútu, aby ste zachovali kľud v rokovacej sále. Naozaj všetci, ktorí nechcú rokovať, potrebujú si niečo vybaviť, poprosím, opustiť rokovaciu sálu. Ďakujem. Galko, Ľubomír, poslanec NR SR Ďakujem pekne. Dôsledné stráženie hranice v Stredomorí, zabezpečené dostatočnými ľudskými a technickými kapacitami, je podľa nášho názoru kľúčové z hľadiska oslabenia migračnej vlny, ktorá sa valí na západnú Európu z Afriky a Ázie. Škoda, že k takejto akcii dochádza až teraz, keď sa situácia okolo prisťahovalcov vymyká z rúk a stala sa vážnym politickým problémom naprieč celou Európskou úniou. Verím, že ozbrojené sily krajín, ktoré sa zúčastnia na tejto operácii, začnú čo najskôr disponovať dostatočne silným mandátom OSN, ktorý im umožní ničiť plavidlá pašerákov a vracať ilegálnych migrantov tam, kde sa na ne nalodili. Táto operácia je však nielen potvrdením, že hranica bola strážená zle, ale je aj potvrdením toho, že ilegálna migrácia do Európskej únie je neželaná. Nekompromisné potápanie alebo likvidácia lodí pašerákov je správne, lebo prevádzačom sa čiastočne predražia ich kšefty s ľuďmi. Oveľa dôležitejšie je však vracanie nelegálnych migrantov naspäť. Jednak preto, aby si tí potenciálni ďalší migranti uvedomili, že ich čaká to isté. Prevádzačstvo je totiž mimoriadne lukratívny miliardový biznis. Ak napríklad 700-tisíc utečencov zaplatí v priemere 3-tisíc dolárov, je to za pár gumených člnov viac ako 2 miliardy dolárov a prevádzači tie gumené člny radi oželejú. Ale aj preto, lebo ak nelegálni imigranti nebudú vracaní naspäť a budú rozdeľovaní po celej Európe, len sa budú vytvárať predpoklady a povzbudzovanie ďalších a ďalších potencionálnych imigrantov, ktorí to budú skúšať tiež. V strane SaS sme zástancami toho, že Európska únia nemôže odmeňovať ilegálne prekročenie svojich hraníc alebo svojej hranice poskytnutím akéhosi automatického azylu. Ale zároveň musí v zmysle medzinárodných dohôd poskytnúť útočisko tým, ktorí vo svojich domovských krajinách čelia hrozbe perzekúcií a neľudskému zaobchádzaniu. Chcem na tomto mieste povedať, že ja osobne súcitím so všetkými obeťami vojen, so všetkými ľuďmi, ktorí čelia hrozbe perzekúcií a neľudskému zaobchádzaniu vo svojich krajinách, ale som hlboko presvedčený o tom, že proces posudzovania azylu u týchto ľudí treba priblížiť k štátom, kde tieto hrozby ich občanom reálne hrozia. Pôda Európskej únie nie je tým správnym miestom. Tým správnym miestom je Afrika a Ázia. A tí, ktorým azyl potom bude udelený, môžu odcestovať do takpovediac svojej novej krajiny bezpečne lietadlom a nie na gumenom člne pri ohrození života. A potom sa môžeme baviť aj o pomoci a o solidarite Slovenska vojnovým utečencom alebo utečencom perzekuovaným neľudským životom, napríklad v Eritrei. Keď ich budeme vedieť rozlíšiť, ale o solidarite a pomoci dobrovoľnej a za splnenia slovenských azylových podmienok alebo podmienok inštitútu doplnkovej ochrany a hlavne pomoci len ľuďom, ktorí si Slovensko naozaj ako tú svoju krajinu, na ktorú sa obrátia o pomoc, slobodne vyberú. Dámy a páni, ešte sa vrátim krátko k víkendovej demonštrácii voči imigrantom a utečencom, ktorá sa konala v Bratislave. Najprv chcem z tohto miesta oceniť príslušníkov polície. Myslím si, že nie jednoduchú situáciu zvládli dobre a ukázali svoju pripravenosť, aj keď je tam možno ten jeden možný šrám. Mám na mysli to video, o ktorom píšu alebo o ktorom písali včera médiá, kde údajne nejaký jeden ležiaci muž alebo viacero ležiacich mužov, ktorí sa nebránili, boli podrobení neadekvátnemu zákroku. Chcem povedať, že ja osobne som tam nevidel také niečo, pretože to video je veľmi málo nejakým spôsobom rozoznateľné, a pevne verím, že inšpekcia ministerstva vnútra túto ojedinelú záležitosť vyšetrí. Ale myslím si, že policajti odviedli profesionálnu robotu a treba to otvorene povedať a treba to oceniť. Zároveň chcem ale jasne a veľmi razantne odsúdiť všetky prejavy násilia niektorých účastníkov zhromaždenia. Tým, ktorí predviedli na námestí, vo vedľajších uličkách a na hradnom nádvorí svoju hrubú silu, je potrebné odpovedať rovnako, dámy a páni, hrubou silou a konkrétne policajnou silou, zatýkaním, stíhaním, väzbou. Trestom a odvetou za každú jednu výtržnosť a za každý jeden útok. Pod toto sa podpisujem. Kto ničí majetok, kto mláti ľudí, je násilný, treba ho nekompromisne spacifikovať, treba ho odsúdiť a treba ho zabásnuť, a vôbec by som sa nebránil ani sprísneniu zákona a trestov pri súvisiacich trestných činoch. Podporil by som preto, lebo je treba jasne oddeliť extrémistov a násilníkov od slušných ľudí, ktorí sú proti kvótam. A je treba zabrániť tomu, aby boli všetci hádzaní do jedného vreca. Dámy a páni, chcem však z tohto miesta s plnou vážnosťou prehlásiť, že za nárast nenávisti a za násilie, ktorého sme na Slovensku svedkami zo strany extrémistov, môže a nesie si aj svoj diel zodpovednosti vládna strana SMER – sociálna demokracia. Premiér Robert Fico aj minister vnútra Robert Kaliňák niekoľkokrát verejne odmietli povinné kvóty, ale všetci smerácki poslanci, všetci do jedného v Európskom parlamente za povinné kvóty zahlasovali a naďalej si za týmto svojím hlasovaním aj stoja. Europoslankyňa za SMER verejne hovorí o ministrovi vnútra z jej vlastnej strany, že sa zaňho a za jeho postoje v súvislosti s imigrantami a utečencami, s ktorými zhodou okolností súhlasím temer na 100 %, ona sa za jeho postoj hanbí. A to je akože čo? Vôbec nestačí, že Robert Fico a koniec koncov aj minister vnútra Kaliňák sa snažia odpalkovať a marginalizovať postoje svojich europoslancov tvrdením, že v Bruseli sú všetci odtrhnutí od reality. To nestačí. Veď sú to poslanci Európskeho parlamentu za vládnu stranu SMER, ktorá má zodpovednosť za Slovensko, a títo štyria poslanci SMER-u v Európskom parlamente vypovedali svojej strane a svojmu predsedovi poslušnosť. Ako zastupujú, dámy a páni zo Smeru, títo vaši kolegovia v Bruseli národnoštátne záujmy Slovenska? Ako ich zastupujú? Dámy a páni, je mi to ľúto, ale musím konštatovať, že predstavitelia Smeru týmito vážnymi rozpormi vniesli a naďalej vnášajú do radov našich občanov strach a obavy a v takejto situácii aj umiernení ľudia, ktorí odmietajú povinné kvóty, mohli potom naletieť extrémistom. Na druhej strane možno je nakoniec z hľadiska budúcnosti Slovenska aj dobré, že extrémisti v sobotu v Bratislave pred slušnými ľuďmi odmietajúcimi povinné kvóty sa takto demaskovali. Ako násilníci, ako devastátori. Som si istý a som presvedčený, že ich spoločne so všetkými slušnými ľuďmi bez ohľadu na to, kto má aký názor na imigračnú politiku, spoločne vytlačíme tam, kam patria, na okraj spoločnosti. V tejto súvislosti chcem ale zdôrazniť, že som zásadne proti tomu, aby sa pod rúškom eliminácie extrémizmu okliešťovalo základné občianske právo na slobodu prejavu a zhromažďovania. Téma, ktorú nadniesol predseda vlády Robert Fico, je z jeho strany len úbohou snahou prekryť jeho jalové reakcie na víkendové vyčíňanie niektorých extrémistov v Bratislave. Mestá a obce, silové zložky tohto štátu vrátane prokuratúry disponujú dostatočnými zákonnými právomocami na potláčanie extrémizmu. Problém je v tom, že sa tieto nástroje nevyužívajú a pri posudzovaní extrémizmu existuje rôzny meter. Zákony máme v poriadku, len ich treba dodržiavať. Robert Fico mal násilie na uliciach jasne hneď cez víkend odsúdiť a nie tu splietať niečo o vyrážaní otvorených dvier. Nespravil to a teraz len mlčí v snahe prekryť svoju politickú chybu. Po tom, ako vystúpil Robert Fico, tak môj kolega Martin Poliačik sa ho spýtal presne na toto, o čom teraz ja rozprávam, a odôvodnenie premiéra bolo, že ich reakcia predsa prišla okamžite, ich reakcia bola, že tam poslali policajtov, a toto bola ich reakcia na zhromaždenie, ktoré organizovali extrémisti. To nie je žiadna reakcia, to nie je žiadne politické posolstvo, prosím pekne, to je povinnosť. To je povinnosť každého ministra vnútra a premiéra krajiny, aby takéto niečo urobil, ale tu hovoríme o odsúdení extrémizmu a odsúdení násilia, ku ktorému Robert Fico pristúpil až po niekoľkých dňoch. Včera dokonca premiér v rozprave už nehovoril len o extrémistoch, ale on hovoril aj o možnom zákaze zhromaždení, ktoré by bolo zvolané len na vytĺkanie politického kapitálu. No, ja si viem celkom dobre predstaviť, že by sa premiérovi páčilo zakázať protest občanov trebárs proti rabovaniu v zdravotníctve, ktoré bolo zvolané opozičnými politikmi, so zdôvodnením, že oni chcú vytĺkať len politický kapitál. Koniec koncov na jeseň sme aj z tohto boli obviňovaní. No a s takýmto niečím a s takými zmenami v legislatíve my v strane Sloboda a Solidarita určite súhlasiť nebudeme. Dámy a páni, chcem teraz adresovať moju výčitku aj k niektorým tzv. kaviarenským intelektuálom. Zdôrazňujem slovo "niektorí", lebo nie všetci sú takí, ale je ich dosť. Pýtam sa z tohto miesta, či je normálne, že keď v diskusii s nimi podotknem, že mám pocit, že medzi imigrantmi je mimoriadne veľa mladých mužov a málo žien a detí, namiesto vecnej argumentácie dostanem odpoveď, že som nácek. Keď vyjadrím názor, že nelegálnych imigrantov treba naložiť na vojnové lode a odviezť, odkiaľ prišli, dostanem naspäť medzi oči, že aha, už nielen Sulík, ale aj Galko chcú týchto chudákov topiť. Títo ľudia, títo kaviarenskí intelektuáli každého, kto nemá na 101 % ich názor, zhadzujú. V diskusiách ich zosmiešňujú, nálepkujú. (Reakcia z pléna.) Keď bol zvolený za župana; hovoril som, že niektorí; keď bol zvolený za župana banskobystrický Marián Kotleba, tak povedali, že v Banskej Bystrici sú voliči fašisti. Ani na chvíľu nenapadlo ich povedať, že my politici sme pripravili zlú alternatívu alebo že Banskobystričania politikom už neveria. Proste voliči v Banskej Bystrici boli pre nich v tom čase fašisti, bodka. Každý, kto si dovolí povedať niečo proti Rómom, a nemám na mysli žiadne rasistické reči, už je podľa nich fašista, nácek, rasista, xenofób. Bez kúska empatie sú schopní onálepkovať človeka bez toho, aby sa zamýšľali napríklad nad jeho možnými mimoriadne zlými až tragickými životnými skúsenosťami s touto menšinou. Nečudujem sa potom, že nešťastní ľudia naletia alebo sa utiekajú aj k extrémistom, keď tí takpovediac múdri nimi pohŕdajú a nepočúvajú ich. Keď pre niektorých z nich sú bežní ľudia ovce alebo neandertálci, keď kašlú na to, že niektorým z týchto ťažko pracujúcich ľudí na východnom Slovensku možno niekto sústavne kradne úrodu, že im niekto robí peklo zo života. Z bratislavských kaviarní na východné Slovensko nevidno a tie problémy pre nich, pre intelektuálov, sú predsa tak prízemné, lebo oni myslia európsky, oni myslia svetovo. Aj nad týmto sa treba zamyslieť, dámy a páni. Posledný môj postreh smeruje k politikom, tzv. štandardným politikom, dámy a páni. Kto z vás sa chcete čudovať, že dnes na Slovensku panuje beznádej? Pozrite sa, pozrime sa spoločne, ako vyzerá Slovensko po 25 rokoch od revolúcie. Korupcia v nevídanej miere, morálny aj spoločenský marazmus. Čo si bežný človek na Orave alebo v Dolnej Marikovej predstaví pod slovom politik, štandardný politik? Zlodeja, ktorý rozkradol republiku, býva v luxusnom bývaní, chodí na drahé dovolenky a jazdí na nejakom fáre. A nie človeka, ktorý je tu na to, aby zastupoval jeho záujmy. Všetkých nás hádžu, dámy a páni, do jedného vreca. Často komunikujem s ľuďmi napriamo, nielen osobne, ale aj cez sociálnu sieť a mailami, a drvivá väčšina z nich mi napíše, že som prvý politik, ktorý na ich oslovenie odpovedal. Prečo je to tak? Mnohí politici pokladajú svoje poslanie za poslanie typu: Ty volič mi raz za štyri roky daj svoj hlas a štyri roky šúchaj nohami! Keď moje blahorodie rozhodne, že pošlem nehorázne nenormálne peniaze do Grécka, ty sa do toho nemontuj a trp! Keď poviem, že utečencov je správne odmietnuť, alebo, naopak, poviem, že je správne ich prijať, hlavne neočakávaj odo mňa nejaké vysvetlenie, akceptuj to, čo ti kážem, lebo ja som ten múdry. A hlavne ma neotravuj so svojimi prízemnými problémami! Veď ja sa za štyri roky pred voľbami na teba znova uráčim obrátiť a budem ťa opätovne balamutiť. V tom je problém, dámy a páni. Že ľudia prestali dôverovať politikom kvôli nevyšetreným korupčným kauzám za posledných 25 rokov a kvôli tomu, že neboli potrestaní vinníci týchto korupčných káuz. A potom je jasné, že ľudia, ktorých štandardní politici nepočúvajú, na ktorých kašlú, sa obracajú inde a, žiaľ, obracajú sa aj na extrémistov ponúkajúcich síce jednoduché riešenia, ale zároveň sa niektorým javia akože sú tí jediní, ktorí počúvajú častokrát vážne a častokrát až existenčné problémy bežných ľudí. Aj nad týmto sa treba zamyslieť. Dámy a páni, na záver už len zopakujem a zhrniem, my v strane Sloboda a Solidarita povinné kvóty odmietame. Sme v tom jednotní, na rozdiel od vládnej strany SMER – sociálna demokracia. SaS jednoznačne odmieta povinné kvóty tak v slovenskom parlamente, ako aj v tom európskom. Predseda strany Sloboda a Solidarita a europoslanec Richard Sulík v Európskom parlamente hlasoval proti nim. A poslanci Národnej rady Slovenskej republiky za stranu SaS podporia uznesenie, ktoré prerokúvame v jeho navrhnutom znení. Ďakujem vám za pozornosť.